"Inimesed on meie kõige olulisem vara" on tänapäeva ettevõtluses väga tihti kõlav loosung, kuid kas me saame seda ka tõestada? Tunnustatud inimkapitali ideoloogi Andrew Mayo uus raamat aitab seda teha. Ettevõtlus on jõudnud uude ajastusse, kus organisatsioonide intellektuaalne kapital on palju olulisem kui traditsiooniline "riistvara". Edu alus on väärtus. Ja vaid inimesed suudavad anda ja luua väärtusi aktsionäridele, olgu tegemist siis era- või avaliku ettevõttega.  Kuigi ettevõtte juhte pommitatakse uute ideedega, kuidas kõike paremini teha, juhivad nende elu siiski numbrid. Probleemiks on juhtimisarvestus, mille tegevuse aluseks on varade, kohustuste ja kapitali sajandivanused definitsioonid. Kahjuks ei saa inimeste väärtust hinnata ja mõõta traditsiooniliste põhimõtete järgi.